Татарстан Республикасы Азнакай муниципаль районы

өстәмә белем бирү муниципаль бюджет оешмасы

“Азнакай шәһәре балалар иҗат үзәге”

**“Якты йолдыз булып яна Азнакай күңелемдә” - дәрес- конференция**

**Әзерләде һәм үткәрде**

**өстәмә белем бирү педагогы**

**Кашапова Фирүзә Фәнил кызы**

**2020 ел**

**“Якты йолдыз булып яна Азнакай күңелемдә” - дәрес- конференция**

**Максат:**

1) туган ягыбыз Азнакайны ярату хисләрен - патриотик тәрбия бирүне дәвам итү;

2) туган якның танылган шәхесләренә хөрмәт тәрбияләү; алар турында белергә омтылыш уяту;

3) иҗадилыкны үстерү.

**Җиһазлау:** компьютер, проектор, фильм “Азнакаем –илһам чишмәсе”, пазллар, презентация «Шушы яктан, шушы туфрактан без…», чәк-чәк.

Трио "Азнакай гүзәлләре", "Шушы яктан", Квартет төркеме "Туган ягым, Азнакаем" язмалары.

Музейдагы туган ягыбыз Азнакай һәм аның әдәбият – сәнгать әһелләренә багышланган бүлекләрендәге материаллары.

“Квартет” төркеменең "Туган ягым, Азнакаем" язмасы белән каршы алу.

**Укытучы**ның сәламләү сүзләре: Хәерле көн, хөрмәтле кунакларыбыз, , яраткан укучыларым!!!

Без сезнең белән бүген “Туган төбәкне өйрәнү” музеенда туган якның танылган шәхесләренә багышланган конференциягә җыелдык.

Без бүген төркемнәргә бүленеп эшләрбез.

Әйдәгез, экранга күз салыйк (экранда – Мульти – экспедиция «Вместе мы -одна страна!», 3 нче бит «Республика Татарстан») Видеороликны караган вакытта кунакларны чәк-чәк белән сыйлау.

**Укытучы**. Ә Татарстаныбызның кояш чыгышы тарафында, чал Уралның соңгы дулкыннары кучкар-кучкар таулар хасил иткән манзаралы ягы бар.

Аз да түгел, күп тә түгел,

87 аңа бары.

Я, әйтегез, нинди як бу

Гүзәл

**Бергә** : АЗНАКАЙ ягы.

Һәр авазы табигый чиратлашып килгән А-з-н-а-к-а-й дигән тылсымлы аһәңгә тугайлар киңлеге дә, тутлы каенлыкларның тымызык ак төннәре дә, бөгелә-бөгелә аккан елгалары да, Чатыр тавы да, шушында гомер сөргән кешеләрнең тулган ай кебек карашлары да сыйган.

Безнең сыйныф сәгатебез дә 87 еллык тарихы булган туган ягыбыз Азнакай һәм аның белән илһамланып яшәүче күренекле шагыйрь – язучыларына багышланыр.

**Укытучы.** Сезнең өстәлләрегездә тулы бер рәсемнең аерым кисәкләре - пазллар ята. Пазл ул - инглиз теленнән алынган сүз, төрле формадагы кечкенә рәсемнәрдән тулы бер картина төзү. Пазллардан шулай ук төрле мультимедиа рәсемнәр ясап була. Һәр төркемгә, пазлларны җыеп, килеп чыккан рәсем турында мәгълүмат бирергә кирәк. (Җаваплар тыңлана: Марсель Галиев, Нур Әхмәдиев, Илдус Гыйләҗев).

**Укытучы.** Ә ни өчен нәкъ шушы шәхесләребез икән? (Җаваплар тыңлана: Марсель Галиев, Нур Әхмәдиев, Илдус Гыйләҗевка өчесенә дә 70 әр яшь. Аларның быел юбилей еллары).

Димәк, класс сәгатебез юбиляр язучыларыбыз Марсель Галиев, Нур Әхмәдиев, Илдус Гыйләҗевка багышланыр.

Һәр төркемгә бирем бирелгән иде, мәгълүмат бирү өчен сүз сезгә.

**1 нче төркем** укучысы: безнең рәсемдә - Татарстанның халык язучысы, бик күп төрле хөкүмәт бүләкләре иясе, якташыбыз **Марсель Галиев** (слайдта)

Ул 1946 елның 8 октябрендә Азнакай районы Балтач авылында туа. 8нче сыйныфка кадәр ул Туйкә мәктәбендә укый. Азнакайның 1нче 11еллык мәктәбен тәмамлагач, төзелештә рәссам-бизәүче булып эшли. Армия хезмәтеннән соң Казан дәүләт университетының журналистика бүлегенә укырга керә. 1974 елдан Татарстан Язучылар союзының пропаганда бюросында, аннан "Казан утлары" журналы редакциясенең проза бүлеге редакторы булып эшли.

Шушы дәвердә аның повестьлары һәм дистәләрчә лирик һәм юмористик хикәяләре дөнья күрә. Күп кенә шигырьләренә композиторлар көй яза, драмалары сәхнәгә куела. Аның аерым әсәрләре төрек, украин, осетин, үзбәк, казакъ, каракалпак, чуаш телләренә тәрҗемә ителә.

1998 елда "Рухият" фонды үткәргән ярышта "Догалы еллар" әсәре өчен I дәрәҗә лауреат Дипломы белән бүләкләнә. 1995 елда аңа "Татарстан Респуб-ликасының атказанган сәнгать эшлеклесе" дигән мактаулы исем бирелә. 1996 елда татар әдәбиятын үстерүгә зур өлеш керткән өчен Президент Указы белән Татарстан Республикасының Мактау грамотасы тапшырыла. М.Галиев - Г. Тукай исемендәге Татарстан дәүләт премиясе лауреаты.

**2 нче төркем** укучысы: ә безнең рәсемдә –якташ шагыйребез **Нур Әхмәдиев (слайдта)**

Ул 1946 елның 14 декабрендә Азнакай районының Әсәй авылында туган. Урта белемен Азнакайның 1нче урта мәктәбендә ала. 1965-70 елларда Казан дәүләт университетының татар теле һәм әдәбиты бүлегендә укый.Универ-ситетны тәмамлаганнан соң, Азнакай районына эшкә кайта.

Сарлы сигезьеллык мәктәбендә укыта, ВЛКСМның Азнакай район комитетында, аннан район радио тапшыруларын оештыручы булып эшли. Әдәби эш белән мәктәптә укыган еллардан ук шөгыльләнә. Республика матбугатында студент елларында басыла бышлый. Р.Төхвәтуллин исемендәге һәм “Татнефть”нең “Рухият” фонды премияләре лауреаты, Татарстан Республикасының атказанган сәнгать эшлеклесе. 1984 еллардан Татарстан Язучылар берлеге әгъзасы

**3 нче төркем** укучысы: безнең рәсемдә – мәктәбебезнең җыр укытучысы Резеда Илдусовнаның әтисе - яраткан шагыйребез Илдус Гыйләҗев **(слайдта)**

Илдус Гыйләҗев1946 елның 15 гыйнварында Азнакай районы Урсай авылында туа. 1965 елда Чалпы урта мәктәбен, 1970 елда Казан дәүләт университетының тарих-филология факультетын тәмамлый һәм татар теле, әдәбияты укытучысы белгечлеге алып чыга .1970 -72 елларда Совет Армиясе сафларында взвод командиры була.

Беренче шигырьләрен 1962 елда яза башлый һәм район, республика матбугатында бастырып чыгара.1987 елдан шигырь язу белән җитди шөгыльләнә. Мәхмүт Хәсәнов бүләге лауреаты.

**Укытучы**. Рәхмәт, укучылар!

Ничек уйлыйсыз: бу шагыйрьләрне нәрсә берләштерә?( Җаваплар тыңлана)

**Укытучы**. Әйе, алар безнең яктан, безнең төбәктән. Безнең туган төбәкне өйрәнү музеенда да туган ягыбыз Азнакайга, анда туып – үскән, шулай ук бүгенге көндә дә актив иҗат итүче язучы - шагыйрьләргә багышланган искиткеч бай почмагыбыз бар (күзәтү ясау)

Аларның барысы да - туган төбәгебез җырчылары, туган яктан илһам алып иҗат итүчеләр. Азнакаебызны яратып яки сагынып яшәүчеләр. Шушы урында юбиляр шагыйрьләребезнең Азнакаебыз турында шигырьләрен тыңлап үтик .

**1 нче төркем.**  Марсель Галиев шигырен сөйли.

**2 нче төркем**. Нур Әхмәдиев “Азнакай – ак бишегем”

**3 нче төркем.** Илдус Гыйләҗев “Азнакаем”

Рәхмәт, укучылар!

Нәкъ шигырьдәгечә: кешене гомер буе туган ягы, газиз Ватаны озата бара. Музеебыз әгъзалары – яшь шагыйрәләребез Алия белән Әдиләне дә туган якка соклану, аны ярату кулларына каләм алырга мәҗбүр иткән. Әйдәгез әле, аларга сүз бирик.

**Алия.** Мин Азнакаемны бик яратам. Быел аның 85 еллыгы да булгач, тарихы белән кызыксындым, табигатен өйрәндем. Алай гына да түгел аңа булган мәхәббәт хисләремне шигырь юлларына салдым (шигырен сөйли) :

“Азнакаем- туган җирем”

Азнакаем- туган җирем

Татарстан- минем илем.

Туып-үстем шул төбәктә,

Шунда калам киләчәктә.

Болыннарың, чишмәләрең,

Тауларың, елгаларың

Тора күз алларымда.

Туган җирдә әти-әни,

Энем, сеңлем, туганнарым-

Гел минем яннарымда.

Чатыр тавыңа карап,

Сокланып куанабыз,

“Безнең горурлыгыбыз”,- дип

Һәркайда мактанабыз!

Азнакаем – нефтьле як,

Кара алтын төбәге.

Тагын да яхшырак булсын

Районның киләчәге.

Туган ягым, үскән җирем,

Без сине яратабез.

Азга гына китсәк тә,

Бик сагынып кайтабыз.

Туган җиребез язмышы –

Бары безнең кулларда.

Төбәгебез чәчәк атар

Яшьләр тырыш булганда.

**Әдилә.** Ә мин туган ягымның сихри табигатенә гашыйк кыз. Аның бормалы озын елгалары, куе урманнары, җиләкле болыннары каләм тибрәтергә илһам бирде (шигырен сөйли):

“Азнакай – гүзәл төбәк”

Туган ягымнан китсәм мин,  
Сагынып кайтам аны.   
Кул изәп чакыра мине  
Мәһабәт Чатыр тавы.  
  
И гүзәлсең, туган ягым,  
И гүзәлсең, Азнакай,

Искиткеч төбәк бит син,

Табигатең бик тә бай.

Җиләкле аланнарың,  
Балыклы елгаларың,

Мул уңышлы басуларың

Яшел болын - урманнарың –

Бу синең горурлыгың.    
  
Үстерәсең безне сөеп,   
Чатыр тау итәгендә.   
Чишмәләреңнең сулары  
Көч бирә эссе көндә.  
  
Синең сихри гүзәллегең   
Һәркемне таң калдыра.   
Ык, Стәрле, Кара елга –

Һәммәсен сокландыра.  
  
Синең даның еракларга

Таралган инде, беләм.

Туган җирем, сине зурлыйм

Шушы шигырем белән!

**Укытучы.** Хөрмәтле шагыйрә кызларыбыз! Без киләчәктә Сезне туган як шагыйрьләре рәтендә күрербез дип ышанабыз . Иҗади уңышлар сезгә!

Сулар өчен һава, эчәр өчен су, азыкланыр өчен икмәк кирәк булган кебек үк, кеше җаны һәрчак туган җиренә омтыла. Шуңа да аңа дан җырлаучысәләт ияләре – без бүген телгә алган шагыйрьләребез зур хөрмәткә лаек.

Без алар белән горурланыйк, алар сыман туган җиребезне яратыйк, Азнакаебыздан илһам алып, тырышып укыйк, дәртләнеп эшлик, рәхәтләнеп яшик, дигән теләктә класс сәгатебезне йомгаклыйбыз.

**Килгән кунакларыбызга, катнашкан укучыларыбызга рәхмәт белдерәм. Барыгызга да игътибарыгыз өчен зур рәхмәт!**